Arthur Võõbuse raamat «Kummargil käsikirjade kohal», mille koostas dr Amar Annus, annab valiku ühe tuntuima eestlasest humanitaar­teadlase loomingust.  Kirjastuselt Ilmamaa ilmunud raamatu esitlemisel tunnistas koostaja, et huvitaval kombel on sama pealkirja andnud kord oma autobiograafilisele raamatule ka maailmakuulus vene  ara­bist Ignati Kratškovski.  Raamatu pealkirja valis Annus autori samanimelise artikli järgi 1962. a väliseesti ajakirjast Eesti Kirik, sest see iseloomustab kõnekalt Võõbuse meelistegevust. Artiklis kiidab Võõbus võimalust «sisse hingata Tartu Ülikooli vaimu», et edasi «asuda tööle uurimismandril, mille tähendusest on palju kõneldud, kuid mis harva on leidnud neid, kellel on tahtmist olnud sellel sööti jäänud põllul töötada - süüria Orient».  Raamatu peatükkides on arvestatud nelja teemajaotusega  Võõbuse kirjutiste liigitamisel. Võõbusele oli äärmiselt oluline maailmatunnetus koos selle kõikehõlmava ligimesearmastusega, mida ta pidas unikaal­seks nähtuseks ja vaimsuse puhanguks maailma ajaloos, seepärast on selleteemalised artiklid eraldi koondatud.